《寄李南金》
宋代·徐宝之

野风摇枯荄，长夜山雨寒。
梦忽堕千里，拊胥黄木湾。
美人秋水容，众芳洁初服。
海树鸣骚骚，醉吟瘴云宿。
忆昔西窗眠，三豀月如水。
忽作千日别，人生别能几。
有客从南来，说君新况好。
升沉何足云，令德似为宝。
同袍涧谷友，掉臂青云端。
而我卧山阿。淡心如露兰。
手种麓下梅，半吐欲迟雪。
再三拂霜纨，待君画孤洁。
寄书何时到，岁晚百念中。
天涯一望断，雁远夕阳红。

作者简介：徐宝之，字鼎夫，号西麓，庐陵（今江西吉安）人。理宗宝庆元年（一二二五）预解试（清雍正《江西通志》卷五一）。今录诗十二首。